નવી દિલ્હી , 1 ડિસેમ્બરઃ સરકારી ઓઇલ માર્કેટિંગ કંપની , ઇન્ડિયન ઓઇલ કોર્પોરેશને જાહેરાત કરી છે કે શનિવારે રાતેથી ડીઝલના ભાવ , ટેક્સને બાદ કરતાં 50 પૈસા પ્રતિ લીટર વધી ગયા . સૌથી મોટી ઓઇલ માર્કેટિંગ કંપનીએ એક નિવેદનમાં કહ્યું છે કે આઇઓસીએ 30 નવેમ્બરે રાતે ડીઝલના ભાવમાં રાજ્યના ટેક્સને છોડીને 50 પૈસા પ્રતિ લીટરનો વધારો કરવાનો નિર્ણય કર્યો છે . પેટ્રોલના ભાવમાં કોઇ ફેરફાર કરવામાં આવ્યો નથી . પેટ્રોલના ભાવ આંતરરાષ્ટ્રીય બજારમાં ઓઇલના ભાવ અનુસાર નક્કી થાય છે . જ્યારે ડીઝલ પર સબસિડી મળે છે અને તેમના ભાવ દર મહિને સામાન્ય વધારો કરવાની પરવાનગી છે . આઇઓસીના નિવેદનમાં કહેવામાં આવ્યું છે કે તાજેતરના વધારા બાદ પણ પ્રતિ લીટર ડીઝલ પર 9.99 રૂપિયાનું નુકસાન છે . વધારા બાદ મુંબઇમાં ડીઝલના ભાવ 60.70 રૂપિયા અને ચેન્નઇમાં 57.23 રૂપિયા થઇ ગયા છે . જાન્યુઆરી બાદ ડીઝલના ભાવમાં આ 11મી વખત વધારો કરવામાં આવ્યો છે . સામાન્ય રીતે કંપનીઓ દર મહિને પહેલી અને 16 તારીખે કિંમતમાં સુધારો કરે છે . એક નવેમ્બરના રોજ પેટ્રોલના ભાવમાં 1.15 રૂપિયાનો ઘટાડો કરવામાં આવ્યો હતો . ઓઇલ કંપનીઓને ડીઝલ ઉપરાંત પ્રતિ લીટર કેરોસીન પર 36.20 રૂપિયા અને રાંધણગેસ પર 542.50 રૂપિયાનું નુકસાન થઇ રહ્યું છે . કંપની દ્વારા કહેવામાં આવ્યું છે કે રૂપિયાના ભાવમાં ઘટાડાના લીધે નવેમ્બરની શરૂઆતની તુલનામાં તેમનું નુકસાન વધી ગયું છે .